Avena nuda
Avena nuda Plantae — Angiospermae Monocotyledones  Commelinidae  Ordo : Poales  Familia : Poaceae  Genus : Avena  Species : Avena nuda  Hoejer     Avena nuda (binomen ab Iohanne Höjer anno 1753 statutum) est species generis Avenae in familia Poacearum. Species a botanicis Anglicis ante-Linnaeanis Guilielmo Turnero descripta, Ioanne Raio nominata est. Turnerus anno 1551 in Sussexia aliam speciem avenarum, pillotes nuncupatam, se observavisse dixit, quae post trituram nullas glumas retinebat et farinae avenaceae appropinquabat. Idem anno 1568 plura de hac re addidit, se hanc speciem in alia civitate nulla vidisse neque apud auctores antiquosve recentesve nullos: incolas dixisse hanc avenam terris non pinguibus sed macrioribus crescere, alio frumento reicientibus. Raius anno 1670 "Avena nuda ... versus extremum Cornubiae angulum copiose seritur" ait "ubi a rusticis pillis et pill-corn dicitur. Aiunt et in Devonia eam seri, verum nos ibi non vidimus". Historicus provincialis Ricardus Polwhele naked oats or pilcorn olim avenam principalem fuisse Devoniae et Cornubiae anno 1797 asseveravit. Idem anno 1803 in historia sua comitatus Cornubiae incolas avenam nudam (ab Ioanne Raio nominatam), lingua sua pilez, cultivare scripsit una cum tritico, hordeo, avena communi, secale, illam autem in agris macrissimis serentes qui iam bis terve patatis plantati erant; hanc speciem ad omnes necessitates cibarias respondere, quas pauperes usu farinae avenaceae supplere solerent, optimamque esse ad vacculas saginandas. Eisdem annis Iacobus Cambry Avenam nudam in Britannia Minore cultam scripsit, "speciem avenae seu tritici abortivi" in Britannia Minore descripsit "equis minime datam quia eis in gula affigitur, sed tanquam pultem ab hominibus sumptam, rarius circa Montem Relaxum et Coriosopitum cultam". Usum in pultem vel gruellum conficiendum botanicus Augustinus Pyramus de Candolle anno 1815 confirmavit. Quod victuale, "gruellum Bretonicum" appellandum, olim in popinis restaurativis Parisiensibus venditabatur sed recentius a pauperibus tantum consumebatur. Hodie non iam ex Avena nuda conficitur cuius cultura in Britannia Minore, iamdudum deprecata, omnino deperditur.